Gwatymala ("República de Guatemala" - Republika Gwatemale) – państwo we Strzodkowyj Americe, położōne nad Ôceanym Atlantyckym a Ôceanym Spokojnym. Granica mo ze Salwadorym (203 km), Hōndurasym (256 km), Meksykym (962 km), Belize (266 km) – cuzamyn dugość jeji granic wynosi 1687 km a 400 km morskigo wybrzyżo. Nojwyższy pōnkt: Tajumulco - 4220 m Nojniższy pōnkt: Uocean Spokojny - 0 m Nojwiynksze jezioro: Jezioro Izabal - 589,6 km² Ôbszor Gwatymale idzie potajlować na sztyry: nizina Petén, położōno na pōłnocy, wybrzyże Karajibskigo Morza, gōrske lyńcuchy we strzodkowyj tajli a wybrzyże Pacyfiku. Roz za czas Gwatymala tajluje sie na sztyry krajiny, wtynczos nizina Petén je jedno ze karajibskim wybrzyżym. We prekolōmbijskich czasach teryn bōł zamiyszkowany ôd Indjanerōw zwiōnzanych ze kulturōm Majōw. W 1523 teryny dzisiyjszyj Gwatymale bōły podbite ôd szpanielskich kōnkwistadorōw, co zołożyli tam kolōnijo, kero wchodziyła do Nowyj Szpanije. W 1821 Gwatymala dostała niypodległość, hned potym kraj bōł ôkupowany ôd Meksyku. W 1839 proklamowano bōło niypodlygło republika. W 1954 we drodze zamachu stanu wojskowo hunta sztopła reformy ôd lewicowygo prezydynta Jacobo Arbenza. Prawicowy reskyrōnek wojskowych a społeczne niypokoje twały aže do 1985, kej to prziwrōcōno bōło dymokracyjo. Niy sztopło to ale walk ze lewicowōm partyzantkōm (URNG).